title: Решение (EС) 2015/355 на Съвета от 2 март 2015 година за приемане на процедурния правилник на Комитета за Европейския фонд за развитие

text:
               5.3.2015

               BG

               Официален вестник на Европейския съюз

               L 61/17

         РЕШЕНИЕ (EС) 2015/355 НА СЪВЕТА
   от 2 март 2015 година
   за приемане на процедурния правилник на Комитета за Европейския фонд за развитие
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз,
   като взе предвид Договора за функционирането на Европейския съюз,
   като взе предвид Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз (1) („Вътрешното споразумение“, и по-конкретно член 8, параграф 5 от него,
   като взе предвид предложението на Европейската комисия,
   като има предвид, че:

               (1)

               В Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (2), изменено за първи път в Люксембург на 25 юни 2005 г. (3) и изменено за втори път в Уагадугу на 22 юни 2010 г. (4) („Споразумение за партньорство АКТБ—ЕС“) се посочва, че за всеки период от пет години се определят финансови протоколи.

               (2)

               На 26 юни 2013 г. представителите на правителствата на държавите — членки на Европейския съюз, заседаващи в рамките на Съвета, приеха вътрешно споразумение в съответствие със Споразумението за партньорство АКТБ—ЕС, с което се създава Комитет за Европейския фонд за развитие, съставен от представители на правителствата на държавите членки.

               (3)

               Процедурният правилник на Комитета за Европейския фонд за развитие следва да вземе предвид съответните разпоредби на Решение 2013/755/ЕС на Съвета (5) и на Регламент (ЕС) 2015/322 на Съвета (6),

         ПРИЕ НАСТОЯЩОТО РЕШЕНИЕ:
   Член 1
   Приема се процедурният правилник на Комитета за Европейския фонд за развитие, съдържащ се в приложението.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 2 март 2015 година.

            За Съвета

            Председател

         D. REIZNIECE-OZOLA

      (1)  ОВ L 210, 6.8.2013 г., стр. 1.

      (2)  ОВ L 317, 15.12.2000 г., стр. 3.

      (3)  ОВ L 287, 28.10.2005 г., стр. 4.

      (4)  ОВ L 287, 4.11.2010 г., стр. 3.

      (5)  Решение 2013/755/ЕС на Съвета от 25 ноември 2013 г. за асоцииране на отвъдморските страни и територии към Европейския съюз („Решение за отвъдморско асоцииране“) (ОВ L 344, 19.12.2013 г., стр. 1).

      (6)  Регламент (ЕС) 2015/322 на Съвета от 2 март 2015 г. относно изпълнението на 11-ия Европейски фонд за развитие (ОВ L 58, 3.3.2015 г., стр. 1).

      ПРИЛОЖЕНИЕ

         ПРОЦЕДУРЕН ПРАВИЛНИК НА КОМИТЕТА ЗА ЕВРОПЕЙСКИЯ ФОНД ЗА РАЗВИТИЕ

      Член 1
      Състав
      Комитетът за Европейския фонд за развитие („Комитетът“) включва делегациите на държавите членки („делегациите“) и се председателства от представител на Комисията.
      В работата на Комитета по въпросите, отнасящи се до Европейската инвестиционна банка (ЕИБ), участва наблюдател от ЕИБ.
      На заседанията присъства като наблюдател представител на Генералния секретариат на Съвета.
      Член 2
      Сезиране на Комитета
      1.   Комитетът се сезира в случаите и в съответствие с процедурите, установени в Регламент (EС) 2015/322 на Съвета (1) („Регламента относно изпълнението на 11-ия ЕФР“), и по-конкретно в членове 7, 9 и 14 от него, и когато е уместно — в Решение 2013/755/EС на Съвета (2) („Решението за отвъдморско асоцииране“). По отношение на отговорностите, които са му възложени с Решението за отвъдморско асоцииране, Комитетът се нарича „Комитетът ЕФР — ОСТ“.
      2.   Наред с посочените в параграф 1 случаи на сезиране:

                  а)

                  Комисията своевременно публикува на своя уебсайт приетите решения, взети въз основа на членове 14 и 15 от Регламента относно изпълнението на 11-ия ЕФР, и съответно информира Комитета по най-бързия и надежден електронен път;

                  б)

                  Комисията информира Комитета относно забавянията или затрудненията при изпълнението на годишните програми за действие, индивидуалните и специалните мерки, включително предварителна информация относно преустановяването и възобновяването на програми за бюджетна подкрепа, което би могло да доведе до поемането на значителни допълнителни задължения или до съществени промени, вследствие на което да възникне вероятност от задължително сезиране съгласно разпоредбите на Регламента относно изпълнението на 11-ия ЕФР.

            Член 3
      Свикване на заседание
      1.   Комитетът се свиква от своя председател, по негова собствена инициатива или по искане на държава членка.
      2.   Могат да бъдат свиквани съвместни заседания на Комитета с други комитети, за да се обсъждат въпроси, попадащи в съответните им области на компетентност.
      Член 4
      Дневен ред
      1.   Председателят изготвя проект на дневен ред и го представя на Комитета.
      2.   В дневния ред се прави разграничение между:

                  а)

                  проектомерките, които Комисията трябва да приеме и за които се иска становището на Комитета в съответствие с процедурата, предвидена в член 14 от Регламента относно изпълнението на 11-ия ЕФР;

                  б)

                  другите въпроси, отнесени до Комитета за информация или само за обмяна на мнения по инициатива на председателя или по писмено искане от страна на член на Комитета.

            3.   Всяка делегация може да поиска включването на точка в дневния ред на заседанията на Комитета. Необходимата информация по тези точки може да се предостави устно или в писмен вид на по-късен етап, според целесъобразността.
      4.   Дневният ред включва одобрение на протокола от предишното заседание.
      5.   Поне веднъж на всеки три месеца и когато е налице актуализирана информация, дневният ред се придружава от индикативно дългосрочно планиране за предстоящите заседания. Това планиране включва точки, които следва да бъдат представени с цел изготвяне на становище, както и стратегически въпроси в рамките на ЕФР, които да бъдат представени като информация и/или за обмен на мнения. Планирането включва точки, които да се представят на Комитета през следващия шестмесечен период. В планирането се указват във възможно най-голяма степен и точките, за които има вероятност да се представят на Комитета през следващия шестмесечен период.
      Член 5
      Документи, които се изпращат или предоставят на членовете на Комитета
      1.   Председателят изпраща на членовете на Комитета поканата за заседанието, проекта на дневния ред и проектомерките, по които се иска Комитетът да даде становището си, достатъчно време преди заседанието, като се отчитат спешният характер и сложността на темата, и не по-късно от 21 календарни дни преди датата на заседанието. Другите документи, свързани със заседанието, и по-специално документи за информация или обмен на мнения, се предоставят, доколкото е възможно, в същия срок.
      Всички документи се предоставят в съответствие с член 15, параграфи 2 и 3.
      2.   В спешни случаи и когато мярката, която се приема, трябва да бъде приложена незабавно, председателят може по своя собствена инициатива или по искане на член на Комитета да съкрати срока за предоставяне на документите, посочен в параграф 1. Този срок не е по-кратък от седем календарни дни. Такива спешни случаи се обосновават надлежно в писмен вид от Комисията.
      3.   По изключение, в изключително спешни случаи в партньорска държава или регион (например сериозни икономически, социални и политически обстоятелства, природни бедствия в държавата получател и хуманитарни кризи или други външни обстоятелства от подобен характер, изискващи много бърза реакция) председателят може, по искане на член на Комитета или по своя собствена инициатива, да не спази сроковете, предвидени в параграфи 1 и 2. Изключително спешните случаи се обосновават надлежно в писмен вид от Комисията.
      4.   Параграфи 2 и 3 не се отнасят до стратегическите документи, многогодишните индикативни програми и корекциите, нанесени в тях в резултат на междинните и окончателните прегледи, посочени в член 7, параграф 2 от Регламента относно изпълнението на 11-ия ЕФР.
      5.   В случаи на проектомерки, представени на Комитета за становище посредством устната процедура, делегациите уведомяват писмено секретариата на Комитета най-малко три работни дни преди датата на заседанието за:

                  а)

                  точките, по които те вече могат да дадат своето принципно съгласие и които предлагат да бъдат включени като точки А (със или без забележки или искания за допълнителна информация); и

                  б)

                  точките, по които според тях е необходимо обсъждане и за които те предлагат да влязат като точки Б

            в дневния ред по член 4, параграф 1.
      По искане на държава членка всяка точка А може да бъде представена за обсъждане и прехвърлена в списъка от точки Б възможно най-рано преди заседанието или в извънредни случаи — в неговия ход.
      Делегациите излагат забележките и исканията за допълнителна информация в писмен вид и когато е възможно, най-малко три работни дни преди датата на заседанието.
      Комисията предоставя допълнителна информация и дава отговор по забележките, при възможност писмено и поне един ден преди заседанието.
      6.   При надлежно обосновани наложителни причини за спешност Комисията може също така да използва процедурата, посочена в член 14, параграф 4 от Регламента относно изпълнението на 11-ия ЕФР. В такива случаи, за да получи становището на Комитета, председателят представя на Комитета мерките в рамките на 14 дни от приемането им.
      Член 6
      Предаване на документите за програмиране на Съвместната парламентарна асамблея
      В съответствие с член 7, параграф 1 от Регламента относно изпълнението на 11-ия ЕФР секретариатът на Комитета предава на Съвместната парламентарна асамблея документите за програмиране за информация едновременно с изпращането им до делегациите в Комитета.
      Член 7
      Становище на Комитета
      1.   Когато даден въпрос е отнесен до Комитета за становище, той се обсъжда при условията и съгласно процедурата, предвидени съответно в член 14, параграфи 3 и 4 от Регламента относно изпълнението на 11-ия ЕФР и в член 8, параграфи 2 и 3 от Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014 — 2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз (3) („Вътрешното споразумение“).
      2.   Освен ако член на Комитета възрази, председателят може, без да се предприема официално гласуване, да определи, че чрез консенсус Комитетът е дал положително становище по проектомерките.
      3.   Когато се използва устната процедура и в хода на заседанието в проектомерките бъде направена съществена промяна или бъдат добавени нови фактически елементи, председателят може, по своя собствена инициатива или по искане на държава членка, да отложи гласуването по дадена точка от дневния ред за края на заседанието или за някое следващо заседание.
      4.   Ако в параграф 3 председателят не реши да отложи гласуването, както е поискано от една или повече делегации, делегацията(ите), направила(и) искането, може(могат) да изрази(ят) резерва, която може да бъде оттеглена в рамките на максимум три работни дни от деня, следващ заседанието. След изтичането на този срок становището на Комитета се регистрира като окончателно. Комисията уведомява държавите членки относно окончателната позиция, приета от държавата(ите) членка(и), чиято(ито) делегация(и) е(са) изразила(и) резерва в рамките на Комитета.
      5.   При спазване на втора алинея от настоящия параграф гласуването по даден въпрос може да бъде отложено за следващото заседание, ако документите, свързани с конкретна точка от дневния ред, не са били изпратени до членовете на Комитета в срока, предвиден в член 5, параграфи 1 и 2.
      По предложение на председателя или по искане на член на Комитета Комитетът може да реши с обикновено мнозинство на членовете си да запази тази точка в дневния си ред поради спешността на въпроса. Ако е необходимо, може да се приложи писмената процедура, предвидена в член 11 от настоящия процедурен правилник.
      6.   В контекста на прегледа на годишните или многогодишните програми за действие всяка делегация може да поиска оттеглянето на проект или програма от програмата за действие. Ако това искане се подкрепя от блокиращо малцинство от делегации, съгласно предвиденото в член 8, параграф 3 от Вътрешното споразумение във връзка с член 8, параграф 2 от Вътрешното споразумение, програмата за действие се приема от Комисията без съответния проект или програма. Освен ако, в съответствие със становищата на делегациите в Комитета, Комисията не желае да продължава оттегления проект или програма, този проект или програма се представя пред Комитета отново на по-късен етап извън програмата за действие под формата на отделна мярка, която тогава се приема от Комисията в съответствие с процедурата, посочена в член 14 от Регламента относно изпълнението на 11-ия ЕФР.
      Член 8
      Обмяна на становища
      1.   Всяка делегация може във всеки един момент да покани Комисията да предостави на Комитета информация и да обмени становища по въпроси, свързани със задачите, посочени в член 3, параграф 3, член 7, параграф 2 и член 14, параграф 2 от Регламента относно изпълнението на 11-ия ЕФР. По искане на държава членка и в съответствие с член 18, параграф 2 от Регламента относно изпълнението на 11-ия ЕФР всички оценки, включително препоръките и последващите действия, могат също да бъдат обсъдени в рамките на Комитета. Както е посочено в член 18, параграф 4 от Регламента относно изпълнението на 11-ия ЕФР, Комисията преразглежда напредъка, постигнат в изпълнението на 11-ия ЕФР, включително националните индикативни програми, и представя на Съвета доклади за изпълнението на годишна основа, считано от 2015 г. Същият доклад също може да се обсъжда в Комитета по искане на държава членка.
      2.   Такава обмяна на становища може да доведе до формулирането от делегациите на препоръки, които Комисията взема предвид. Направените изказвания се отразяват в протоколите от заседанията на Комитета. Изказване, подкрепено от квалифицирано мнозинство от делегациите, съгласно предвиденото в член 8, параграф 3 от Вътрешното споразумение във връзка с член 8, параграф 2 от Вътрешното споразумение, се записва като препоръка.
      Член 9
      Представителство и кворум
      1.   Всяка делегация се счита за един член на Комитета. Всяка държава членка решава какъв да бъде съставът на нейната делегация и информира председателя за него.
      2.   С одобрението на председателя делегациите могат да бъдат придружавани от неправителствени експерти, като разходите за това се поемат от съответната държава членка.
      В разумен срок и не по-късно от 5 календарни дни преди датата на заседанието на председателя се съобщава следната информация:

                  а)

                  съставът на всяка делегация с изключение на случаите, в които той вече е известен на председателя;

                  б)

                  имената и длъжностите на всички експерти, придружаващи делегациите, и причините, поради които е необходимо тяхното присъствие.

            Ако преди съответното заседание председателят няма възражения относно участието на даден експерт, се счита, че разрешението е дадено.
      Преди заседанието председателят информира делегациите относно участието на неправителствен експерт, като указва представляваната от него организация.
      3.   Ако е необходимо, дадена делегация може да представлява и друга държава членка, но не повече от една. Председателят се уведомява за това писмено, до започването на заседанието, от делегацията, която ще бъде представлявана.
      4.   Необходимият кворум за провеждане на разискванията на Комитета е този, с който се приема становище с квалифицирано мнозинство в съответствие с член 14, параграфи 3 и 4 от Регламента относно изпълнението на 11-ия ЕФР.
      Член 10
      Трети страни и експерти
      1.   Представителите на присъединяващите се към ЕС държави получават покана да присъстват на заседанията на Комитета от датата на подписване на Договора за присъединяване.
      2.   По своя собствена инициатива или по искане на член на Комитета председателят може да реши да покани представители на други трети страни или други експерти да се изкажат по определени точки от дневния ред на Комитета. Комитетът може обаче да се противопостави на тяхното участие в заседанието с обикновено мнозинство от държавите членки.
      3.   Представителите на третите страни и експертите, посочени в параграфи 1 и 2, и тези, посочени в член 9, параграф 2, не присъстват и не участват в гласуването на Комитета.
      Член 11
      Писмена процедура
      1.   В надлежно обосновани случаи председателят може да получи становището на Комитета посредством писмена процедура. Председателят съобщава предложенията за проектомерки на членовете на Комитета и определя срок за даване на становище в зависимост от спешността на въпроса.
      За приемането на позиция делегациите разполагат с 21 календарни дни, считано от датата на изпращане на предложенията. Счита се, че делегация на Комитета, която не изрази своето несъгласие или намерение да се въздържи преди изтичането на предвидения в писмото срок, е дала своето мълчаливо съгласие по предложението.
      В спешни или изключително спешни случаи в партньорска държава или регион се прилагат сроковете, предвидени в член 5, параграфи 2 и 3. Спешните или изключително спешните случаи трябва да бъдат надлежно обосновани в писмен вид от Комисията.
      2.   Ако обаче член на Комитета поиска проектомерките да бъдат разгледани в хода на заседание, писмената процедура се прекратява и разглеждането на предложените мерки се отлага за следващото заседание.
      3.   Комисията информира писмено и без забавяне, но не по-късно от седем календарни дни след изтичането на срока членовете на Комитета относно резултата от писмената процедура.
      Член 12
      Секретариат
      Секретарските услуги за Комитета се осигуряват от Комисията.
      Член 13
      Протокол от заседанията и обобщен доклад за заседанията
      Протоколът от всяко заседание се изготвя под ръководството на председателя и съдържа изразените становища по предложените мерки и позициите, отстоявани по време на заседанието. Протоколът се изпраща до членовете на Комитета без забавяне и при възможност в срок от 14 календарни дни от заседанието. Ако времето между провежданите заседания е четири седмици или по-кратко, протоколът се изпраща поне седем календарни дни преди следващото заседание.
      Делегациите изпращат на председателя всички писмени забележки, които имат по протокола. Комитетът получава информация за тях; ако има несъгласие, предложеното изменение се обсъжда от Комитета. Ако несъгласието продължава, предложеното изменение се добавя като приложение към протокола.
      Член 14
      Списък на присъстващите
      1.   На всяко заседание председателят изготвя присъствен списък, в който се посочват органите или структурите, към които принадлежат участниците, и го раздава на участниците по време на заседанието.
      2.   В началото на всяко заседание всяка делегация, чието участие в работата представлява конфликт на интереси по отношение на определена точка от дневния ред, информира председателя за това. Освен това всяко лице, посочено от държавите членки, както и експертите, които са получили разрешение от председателя да участват в заседанието в съответствие с член 9, параграф 2 и член 10, параграф 2, и представителите на трети страни, които са поканени да присъстват на заседанието в съответствие с член 10, информират председателя за всякакъв конфликт на интереси по отношение на определена точка от дневния ред.
      В случай на такъв конфликт на интереси, по искане на председателя, въпросното лице се оттегля от участие в заседанието за времето, в което се разглеждат съответните въпроси от дневния ред.
      Член 15
      Кореспонденция
      1.   Кореспонденцията, отнасяща се до Комитета, се адресира до Комисията, на вниманието на секретариата на Комитета.
      2.   Кореспонденцията, адресирана до делегациите от секретариата, се изпраща до постоянното представителство на съответната държава членка по най-бързия и най-надеждния електронен начин. Когато постоянно представителство посочи на Комисията конкретен централен електронен адрес за кореспонденция, свързана с работата на комитетите, за кореспонденцията се използва този адрес. Освен това кореспонденцията може да се адресира директно до лицата, които държавите членки са посочили да ги представляват в рамките на Комитета.
      3.   Освен при изключителни обстоятелства кореспонденцията между Комисията и делегациите се изпраща и в двете посоки посредством електронните средства, предвидени за тази цел от Комисията.
      Член 16
      Достъп до документи и поверителност
      1.   Исканията за достъп до документите на Комитета се разглеждат в съответствие с Регламент (ЕО) № 1049/2001 на Европейския парламент и на Съвета (4). Решенията относно исканията за достъп до тези документи се вземат от Комисията съгласно нейния процедурен правилник (5). Ако искането е отправено до държава членка, тя прилага член 5 от Регламент (ЕО) № 1049/2001.
      2.   Разискванията на Комитета са поверителни.
      3.   Документите, предоставени на членовете на Комитета, на експертите и на представителите на трети страни, са поверителни, освен ако до тях е предоставен достъп съгласно параграф 1 или Комисията ги е направила публично достояние по друг начин.
      4.   Членовете на Комитета, както и експертите и представителите на третите страни са длъжни да спазват задълженията за поверителност, посочени в настоящия член. Председателят следи за това експертите и представителите на трети страни да бъдат уведомени за изискванията за поверителност, които са им наложени.
      Член 17
      Защита на личните данни
      Обработването на лични данни от Комитета и от работните му групи се извършва в съответствие с Регламент (ЕО) № 45/2001 на Европейския парламент и на Съвета (6) под отговорността на председателя в качеството му на контролиращ орган по смисъла на член 2, буква г) от посочения регламент.
      Член 18
      Разходи за дейността
      1.   Разходите за дейността на Комитета, включително пътните разходи за един участник от всяка държава членка, се поемат от Комисията.
      Ако отпуснатите финансови средства го позволяват и в рамките на тези средства, Комисията покрива пътните разходи на двама членове на делегация, които внесат искане за това.
      2.   Комисията предоставя помещенията и материалните ресурси, необходими за работата на Комитета.

         (1)  Регламент (ЕС) 2015/322 на Съвета от 2 март 2015 г. относно изпълнението на 11-ия Европейски фонд за развитие (ОВ L 58, 3.3.2015 г., стр. 1).

         (2)  Решение 2013/755/ЕС на Съвета от 25 ноември 2013 г. за асоцииране на отвъдморските страни и територии към Европейския съюз („Решение за отвъдморско асоцииране“) (ОВ L 344, 19.12.2013 г., стр. 1).

         (3)  ОВ L 210, 6.8.2013 г., стр. 1.

         (4)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).

         (5)  Процедурен правилник на Комисията (C(2000) 3614) (ОВ L 308, 8.12.2000 г., стр. 26).

         (6)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).


title: Решение на Съвета от 7 май 2007 година за назначаване на членове и заместници от Гърция, Унгария и Румъния в Консултативния комитет за безопасност и здраве на работното място

text:
               17.5.2007

               BG

               Официален вестник на Европейския съюз

               C 111/2

      РЕШЕНИЕ НА СЪВЕТА

   от 7 май 2007 година
   за назначаване на членове и заместници от Гърция, Унгария и Румъния в Консултативния комитет за безопасност и здраве на работното място
   (2007/C 111/02)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 202 от него,
   като взе предвид Решение на Съвета от 22 юли 2003 г. за създаване на Консултативен комитет за безопасност и здраве на работното място (1), и по-специално член 3 от него,
   като взе предвид списъка на кандидатурите, внесени в Съвета от правителствата на държавите-членки,
   като има предвид, че:

               (1)

               С решението си 2007/144/EO (2) Съветът назначи членове и заместници в Консултативния комитет за безопасност и здраве на работното място за периода от 1 март 2007 г. до 28 февруари 2010 г., с изключение на членовете и заместниците от Гърция, Унгария и Румъния.

               (2)

               Правителствата на Гърция, Унгария и Румъния представиха кандидатури за свободните места,

         РЕШИ:
   Член единствен
   Назначават се за членове и заместници в Консултативния комитет за безопасност и здраве на работното място за срок до 28 февруари 2010 г.:
   I.   ПРЕДСТАВИТЕЛИ НА ПРАВИТЕЛСТВАТА

               Държава

               Членове

               Заместници

               Унгария

               Г-н András BÉKÉS

               Г-жа Judit RÁCZNÉ BENCZE
               Г-жа Mária GROSZMANN

         II.   ПРЕДСТАВИТЕЛИ НА ОРГАНИЗАЦИИТЕ НА РАБОТНИЦИТЕ

               Държава

               Членове

               Заместници

               Унгария

               Г-н Pál GERGELY

               Г-н Károly GYÖRGY
               Г-жа Szilvia BORBÉLY

               Румъния

               Г-н Cornel CONSTANTINOAIA

               Г-н Adrian COJOCARU
               Г-жа Maria GHIMPĂU

         III.   ПРЕДСТАВИТЕЛИ НА ОРГАНИЗАЦИИТЕ НА РАБОТОДАТЕЛИТЕ

               Държава

               Членове

               Заместници

               Гърция

               Г-н Pavlos KIRIAKONGONAS

               Г-жа Natasa AVLONITOU
               Г-н Christos KAVALOPOULOS

               Унгария

               Г-н Géza BOMBERA

               Г-н Antal SZABADKAI
               Г-жа Judit NOSZTRAI

               Румъния

               Г-н Adrian IZVORANU

               Г-н Ovidiu NICOLESCU
               Г-н Cazimir IONESCU

      Съставено в Брюксел, на 7 май 2007 година.

            За Съвета

            Председател

         H. SEEHOFER

      (1)  ОВ C 218, 13.9.2003 г., стр. 1.

      (2)  ОВ L 64, 2.3.2007 г., стр. 30.


title: 2007/126/ПВРРешение на Съвета от 12 февруари 2007 година за създаване за периода 2007—2013 г., като част от Общата програма за основни права и правосъдие, на специална програма Наказателно правосъдие

text:
               24.2.2007

               BG

               Официален вестник на Европейския съюз

               L 58/13

      РЕШЕНИЕ НА СЪВЕТА

   от 12 февруари 2007 година
   за създаване за периода 2007—2013 г., като част от Общата програма за основни права и правосъдие, на специална програма „Наказателно правосъдие“
   (2007/126/ПВР)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 31 и член 34, параграф 2, буква в) от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Член 29 от Договора за Европейския съюз постановява, че Съюзът се стреми да осигури на гражданите си високо ниво на сигурност в рамките на пространство на свобода, сигурност и правосъдие чрез разработването на съвместно действие на държавите-членки в сферата на съдебното сътрудничество по наказателноправни въпроси.

               (2)

               Съгласно член 31 от Договора за Европейския съюз съвместното действие по наказателноправни въпроси включва, в частност, сътрудничество между компетентните органи на държавите-членки.

               (3)

               Основавайки са на заключенията на Европейския съвет в Тампере, Хагската програма, приета от Европейския съвет през ноември 2004 г., потвърждава отново приоритета за утвърждаване на свободата, сигурността и правосъдието в Европейския съюз, в частност чрез засилване на съдебното сътрудничеството по наказателноправни въпроси въз основа на принципа за взаимно признаване.

               (4)

               Рамковата програма, създадена с Решение 2002/630/ПВР на Съвета от 22 юли 2002 г. за създаване на рамкова програма за полицейско и съдебно сътрудничество по наказателноправни въпроси (AGIS) (2), значително допринесе за засилване на сътрудничеството между полицията и други правоприлагащи органи и съдебната система в държавите-членки и за подобряване на взаимното разбирателство и доверие между полицейската, съдебната, правната и административната система.

               (5)

               Амбициозните цели, определени от Договора за Европейския съюз и Хагската програма, следва да бъдат реализирани чрез създаването на гъвкава и ефективна програма, която да улесни планирането и изпълнението.

               (6)

               Тази програма следва да подобри взаимното доверие в рамките на съдебната система. Съгласно Хагската програма взаимното доверие следва да се укрепи чрез разработване на мрежи от съдебни организации и институции, чрез подобряване на обучението на съдебните служители, чрез разработване на механизми за оценяване на прилагането на политиките на ЕС в сферата на правосъдието, при пълно зачитане на независимостта на съдебната система, чрез увеличаване на изследователската дейност в сферата на съдебното сътрудничество и чрез подпомагане на оперативните проекти сред държавите-членки с цел осъвременяване на правосъдието.

               (7)

               Програмата следва също така да улесни прилагането на принципа за взаимно признаване чрез подобряване на взаимното познаване на предишни присъди, издадени в Европейския съюз, в частност чрез създаването на компютризирана система за обмен на информация по криминални досиета.

               (8)

               Европейската мрежа за съдебно обучение, създадена от институциите, които носят пряка отговорност за обучението на професионални съдебни служители във всички държави-членки, насърчава програма за обучение на съдии и прокурори с истински европейски мащаб. Това допринася за засилването на взаимното доверие и подобрява взаимното разбирателство между съдебните власти и различните правни системи.

               (9)

               Тъй като целите на настоящото решение не могат да бъдат постигнати в достатъчна степен от държавите-членки и следователно, с оглед на обхвата и действието на програмата, могат да бъдат осъществени по-успешно на равнище Европейски съюз, Съветът може да приеме мерки в съответствие с принципа на субсидиарността, предвиден в член 5 от Договора за създаване на Европейската общност, чиято приложимост спрямо Съюза е осигурена чрез член 2 от Договора за Европейския съюз. В съответствие с принципа на пропорционалността, предвиден в член 5 от Договора за създаване на Европейската общност, настоящото решение не надхвърля необходимото за постигане на тези цели.

               (10)

               Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейски общности (3) (наричан по-долу „Финансовия регламент“) и Регламент (ЕО, Евратом) № 2342/2002 на Комисията (4) от 23 декември 2002 г. за определяне на подробни правила за прилагане на Регламент (ЕО, Евратом) № 1605/2002 на Съвета, които гарантират финансовите интереси на Общността, трябва да бъдат прилагани, като се вземат предвид принципите за опростеност и последователност при избора на бюджетни инструменти, за ограничаване на броя на случаите, при които Комисията запазва пряка отговорност за тяхното прилагане и управление, и за необходимата пропорционалност между обема на ресурсите и административната тежест, свързана с тяхната употреба.

               (11)

               Освен това би следвало да се вземат подходящи мерки за предотвратяване на нередности и измами и да се предприемат и необходимите мерки за възстановяване на изгубени, неправилно изплатени и използвани не по предназначение средства в съответствие с Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Общностите (5), Регламент (Евратом, ЕО) № 2185/96 на Съвета от 11 ноември 1996 г. относно проверките и инспекциите на място, провеждани от Комисията (6) и с Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF) (7).

               (12)

               Финансовият регламент изисква да бъде приет основен акт, който да регламентира оперативните грантове.

               (13)

               Мерките, необходими за прилагане на настоящото решение, следва да се приемат в съответствие с процедурите, предвидени в него, с помощта на комитет.

               (14)

               Уместно е от 1 януари 2007 г. Решение 2002/630/ПВР да бъде заменено с настоящото решение и с решението за създаване на специалната програма „Предотвратяване и борба с престъпността“.

               (15)

               За да се гарантира ефективното и навременно изпълнение на програмата, настоящото решение следва да се прилага от 1 януари 2007 г.,

         РЕШИ:
   Член 1
   Предмет
   1.   С настоящото решение се създава специална програма „Наказателно правосъдие“, наричана по-долу „програмата“, като част от Общата програма за основни права и правосъдие, с цел допринасяне за утвърждаването на пространството на свобода, сигурност и правосъдие.
   2.   Програмата обхваща периода от 1 януари 2007 г. до 31 декември 2013 г.
   Член 2
   Общи цели
   1.   Програмата има следните общи цели:

               а)

               насърчаване на съдебното сътрудничество с цел допринасяне за създаването на истинско европейско пространство на правосъдие в наказателноправната сфера, въз основа на взаимно признаване и доверие;

               б)

               осигуряването на съвместимост между разпоредбите, приложими в държавите-членки, каквато може да бъде необходима за подобряването на съдебното сътрудничество. насърчаване на намаляването на съществуващите пречки от правно естество, възпрепятстващи доброто функциониране на съдебното сътрудничество, с оглед засилване на координацията при разследването и повишаване на съгласуваността между съществуващите съдебни системи в държавите-членки и Европейския съюз с оглед осигуряване на добро проследяване на резултатите от разследванията, провеждани от правоприлагащите органи на държавите-членки;

               в)

               подобряване на контактите и обмена на информация и най-добри практики между правните, съдебните и административните органи и правните професии: адвокати и други специалисти, участващи в работата на съдебната система, и насърчаване на обучението на участниците в съдебната система с оглед задълбочаване на взаимното доверие;

               г)

               увеличаване на взаимното доверие с оглед гарантиране на защита на правата на жертвите и обвиняемите.

         2.   Без да се засягат целите и правомощията на Европейската общност, общите цели на програмата допринасят за развитието на общностните политики, в частност създаването на пространство на правосъдие.
   Член 3
   Конкретни цели
   В програмата са заложени следните конкретни цели:

               а)

               насърчаване на съдебното сътрудничество по наказателноправни въпроси с цел:

                           i)

                           насърчаване на взаимното признаване на съдебни решения и присъди;

                           ii)

                           премахване на препятствията, произтичащи от несъответствията между съдебните системи на държавите-членки, и насърчаване на необходимото сближаване на материалното наказателноправно законодателство относно тежките престъпления, в частност с трансгранично измерение;

                           iii)

                           задълбочаване на работата по установяване на минимални стандарти относно някои аспекти от наказателно-процесуалното право с оглед насърчаването на практически аспекти на съдебното сътрудничество;

                           iv)

                           гарантиране на добро правораздаване чрез избягване на спорове за компетентност;

                           v)

                           подобряване на обмена на информация чрез използване на компютризирани системи, в частност информация, извлечена от националните криминални досиета;

                           vi)

                           подкрепяне на правата на ответниците, както и социално-правното подпомагане на жертвите;

                           vii)

                           насърчаване на държавите-членки към засилено сътрудничество с Евроюст в борбата с трансграничната организирана и друга сериозна престъпност;

                           viii)

                           насърчаване на мерки, насочени към ефективна ресоциализация на закононарушителите, в частност на непълнолетните закононарушители;

               б)

               подобряване на взаимното познаване на правната и съдебната система по наказателноправни въпроси на държавите-членки и насърчаване и укрепване на работата в мрежа, взаимното сътрудничество, обмена и разпространението на информация, опит и най-добри практики;

               в)

               гарантиране на доброто изпълнение, правилното и конкретно прилагане и оценяването на правните инструменти на Съюза в сферата на съдебното сътрудничество по наказателноправни въпроси;

               г)

               осигуряването на по-добра информация за правните системи в държавите-членки и достъпа до правосъдие;

               д)

               насърчаване на обучението относно законодателството на Съюза и Общността за магистрати, адвокати и други специалисти, участващи в работата на съдебната система;

               е)

               оценяване на общите условия, необходими за изграждане на взаимно доверие чрез подобряване на взаимното разбирателство между съдебните органи и различните правни системи, в частност относно прилагането на политиките на ЕС в сферата на правосъдието;

               ж)

               разработване и прилагане на компютризирана система за обмен на информация по криминални досиета и подкрепа на проучванията с цел разработване на други начини за обмен на информация.

         Член 4
   Допустими дейности
   С оглед следване на общите и конкретните цели, посочени в членове 2 и 3, програмата поддържа следните видове дейности съгласно условията, определени в годишната работна програма:

               а)

               конкретни действия, предприети от Комисията, като проучвания и изследвания, разработване и прилагане на конкретни проекти, като създаване на компютризирана система за обмен на информация по криминални досиета, проучвания на общественото мнение, разработване на индикатори и общи методологии, събиране, разработване и разпространение на статистически данни, семинари, конференции и срещи на експерти, организиране на обществени кампании и мероприятия, разработване и поддържане на интернет сайтове, подготвяне и разпространение на информационни материали, подкрепа и създаване на мрежи от национални експерти, дейности по анализ, мониторинг и оценка; или

               б)

               конкретни транснационални проекти в интерес на Съюза, представени от поне две държави-членки или от поне една държава-членка и една друга страна, която може да бъде или присъединяваща се страна, или страна кандидатка, съгласно условията, определени в годишните работни програми; или

               в)

               подкрепа за дейностите на неправителствени или други организации, преследващи цели от общоевропейски интерес, в съответствие с общите цели на програмата съгласно условията, определени в годишните работни програми; или

               г)

               оперативен грант за съфинансиране на разходите по постоянната работна програма на Европейската мрежа за съдебно обучение, която преследва цел от общоевропейски интерес в сферата на обучението на съдебни служители;

               д)

               национални проекти в рамките на държавите-членки, които:

                           i)

                           подготвят транснационални проекти и/или действия на Съюза („начални мерки“),

                           ii)

                           допълват транснационални проекти и/или проекти на Съюза („допълващи мерки“),

                           iii)

                           допринасят за разработването на новаторски методи и/или технологии с потенциал за преминаване към дейности на равнище Европейски съюз или разработват такива методи или технологии с оглед прехвърлянето им към други държави-членки и/или друга държава, която може да бъде или присъединяваща се страна, или страна кандидатка.

         Член 5
   Целеви групи
   Програмата е насочена, inter alia, към практикуващи юристи, представители от службите за подпомагане на жертвите и други специалисти, участващи в работата на съдебната система, националните органи и гражданите на Съюза като цяло.
   Член 6
   Достъп до програмата
   1.   Достъпът до програмата е открит за институции и държавни или частни организации, включително професионални организации, университети, изследователски институти и институти за правно и съдебно обучение/допълнително обучение за практикуващи юристи и неправителствени организации от държавите-членки. Органите и организациите със стопанска цел имат достъп до програмата само при сътрудничество с държавни организации или организации с нестопанска цел.
   „Практикуващи юристи“ означава, inter alia, съдии, прокурори, адвокати, министерски служители, съдебни служители, съдия-изпълнители, съдебни преводачи и други специалисти, участващи в работата на съдебната система в сферата на наказателното право.
   2.   Трети страни или международни организации не могат да представят транснационални проекти, но могат да участват като партньори.
   Член 7
   Видове интервенция
   1.   Финансирането от Общността може да приеме следните законови форми:

               а)

               грантове;

               б)

               договори за обществени поръчки.

         2.   Грантовете на Общността се предоставят след покани за набиране на предложения, освен в надлежно обосновани сериозни извънредни ситуации или когато характеристиките на бенефициера не оставят друг избор за дадената дейност, под формата на оперативни грантове и грантове за дейности.
   Годишната работна програма посочва минималния размер на годишните разходи, предвидени за грантове. Този минимален размер е не по-малко от 65 %.
   Максималният процент за съфинансиране на разходите по проектите се посочва в годишната работна програма.
   3.   Предвиждат се и разходи за придружаващи мерки чрез договори за обществени поръчки, в който случай средствата на Общността следва да покриват закупуването на услуги и стоки. Те следва да покриват, inter alia, разходите за информация и комуникации, за подготовка, реализация, мониторинг, проверка и оценка на проекти, политики, програми и законодателство.
   Член 8
   Мерки за прилагане
   1.   Комисията реализира финансовата подкрепа на Общността в съответствие с Регламент (ЕО, Евратом) № 1605/2002, наричан по-долу „Финансовия регламент“.
   2.   За изпълнение на програмата Комисията приема до края на септември в рамките на общите цели, определени в член 2, годишна работна програма, която включва нейните конкретни цели, тематични приоритети, описание на придружаващите мерки, предвидени в член 7, параграф 3, и ако е необходимо, списък с други дейности.
   Годишната работна програма за 2007 г. се приема три месеца след влизането в сила на настоящото решение.
   3.   Годишната работна програма се приема в съответствие с процедурата по управление, предвидена в член 11.
   4.   Процедурите по оценяване и отпускане на грантове за дейности вземат предвид, inter alia, следните критерии:

               а)

               съответствието с годишната работна програма, общите цели, посочени в член 2, и мерките, взети в различните области, определени в членове 3 и 4;

               б)

               качеството на предложените дейности по отношение на концепция, организация, представяне и очаквани резултати;

               в)

               сумата, поискана за финансиране от Общността, и нейната целесъобразност предвид очакваните резултати;

               г)

               въздействието на очакваните резултати върху общите цели, определени в член 2, и върху предприетите мерки в различните области, определени в членове 3 и 4.

         5.   Молбите за оперативни грантове, посочени в член 4, букви в) и г), се оценяват в светлината на:

               а)

               последователността спрямо целите на програмата;

               б)

               качеството на планираните дейности;

               в)

               вероятното мултиплициращо въздействие на тези дейности върху обществеността;

               г)

               географското въздействие на осъществяваните дейности;

               д)

               участието на гражданите в организацията на съответните органи;

               е)

               съотношението между разходи и ефективност по предложената дейност.

         6.   Решенията, свързани с дейности, представени съгласно член 4, параграф 1, буква а), се приемат от Комисията в съответствие с процедурата по управление, предвидена в член 11. Решенията, свързани с дейности, представени съгласно член 4, параграф 1, букви от б) до д), се приемат от Комисията в съответствие с процедурата по консултиране, предвидена в член 10.
   Решенията относно искания за грантове, свързани с органи или организации със стопанска цел, се приемат от Комисията в съответствие с процедурата по управление, предвидена в член 11.
   7.   Съгласно член 113, параграф 2 от Финансовия регламент принципът на постепенно намаляване не се прилага по отношение на оперативния грант, предоставен на Европейската мрежа за съдебно обучение, тъй като тя преследва цел от общоевропейски интерес.
   Член 9
   Комитет
   1.   Комисията се подпомага от комитет, съставен от представители на държавите-членки и председателстван от представител на Комисията (наричан по-долу „комитета“).
   2.   Комитетът приема свой процедурен правилник.
   3.   Комисията може да покани представители на страните кандидатки на информационни заседания след заседанията на комитета.
   Член 10
   Процедура по консултиране
   1.   Когато се прави позоваване на настоящия член, представителят на Комисията предлага на комитета проект за мерките, които трябва да бъдат предприети. Комитетът представя становище по този проект в срок, определен от председателя в зависимост от неотложността на въпроса, ако е необходимо, чрез гласуване.
   2.   Становището се вписва в протокола; всяка държава-членка може да поиска позицията ѝ да бъде вписана в протокола.
   3.   Комисията отчита в максимална степен становището, представено от комитета. Тя следва да информира комитета за начина, по който становището му е било взето под внимание.
   Член 11
   Процедура по управление
   1.   Когато се прави позоваване на настоящия член, представителят на Комисията предлага на комитета проект за мерките, които трябва да бъдат предприети. Комитетът представя становище по този проект в срок, определен от председателя в зависимост от неотложността на въпроса. В случай на решения, които Съветът следва да приеме по предложение на Комисията, становището се приема с мнозинството, предвидено в член 205, параграф 2 от Договора за създаване на Европейската общност. Гласовете на представителите на държавите-членки в комитета се претеглят по начина, предвиден в посочения член. Председателят не гласува.
   2.   Комисията приема мерките, които се прилагат незабавно. Все пак, ако тези мерки не са в съответствие със становището на комитета, Комисията незабавно ги съобщава на Съвета. В този случай Комисията може да отложи прилагането на мерките, по които е взела решение, за срок от три месеца от датата на уведомяването.
   3.   Съветът, с квалифицирано мнозинство, може да вземе различно решение в рамките на периода, предвиден в параграф 2.
   Член 12
   Взаимно допълване
   1.   Ще се търси синергичност и взаимно допълване с други правни инструменти на Съюза и Общността, inter alia, със специалната програма „Гражданско правосъдие“ в рамките на Общата програма за основни права и правосъдие и с общите програми за сигурност и гарантиране на свободите и за солидарност и управление на миграционните потоци. Статистическият елемент на информацията относно наказателното правосъдие ще се разработва в сътрудничество с държавите-членки, като при необходимост ще се използва Статистическата програма на Общността.
   2.   Програмата може да споделя средства с други правни инструменти на Съюза и Общността, в частност със специалната програма „Гражданско правосъдие“ в рамките на Общата програма за основни права и правосъдие, с цел изпълняване на дейности, отговарящи на целите и на двете програми.
   3.   Дейностите, финансирани съгласно настоящото решение, не получават подкрепа за същата цел от други финансови инструменти на Съюза/Общността. Комисията осигурява получаването на информация от бенефициерите по настоящото решение относно финансирането, отпуснато от общия бюджет на Европейския съюз, и от други източници, както и получаването на информация за текущите молби за финансиране.
   Член 13
   Бюджетни ресурси
   Бюджетните ресурси, които са определени за предвидените в програмата дейности, се вписват в годишните бюджетни кредити от общия бюджет на Европейския съюз. Наличните отпуснати бюджетни кредити се разрешават от бюджетния орган в рамките на финансовата рамка.
   Член 14
   Мониторинг
   1.   Комисията следи при всяка финансирана по програмата дейност бенефициерът да представя технически и финансови доклади относно постигнатия напредък, както и окончателен доклад в срок от три месеца след приключването на дейността. Комисията определя формата и структурата на докладите.
   2.   Комисията следи договорите и споразуменията, подписани в резултат от осъществяване на програмата, да предвиждат, по-специално, наблюдение и финансов контрол от Комисията (или от упълномощени от нея представители), ако е необходимо посредством проверки на място, включително и проверки на образци, и финансови одити от Сметната палата.
   3.   Комисията следи бенефициерите на финансова помощ да пазят на разположение на Комисията всички оправдателни документи, отнасящи се до разходите по дейността, за период от пет години след последното плащане, свързано с определена дейност.
   4.   На базата на резултатите от докладите и проверките на място, посочени в параграфи 1 и 2, Комисията коригира, ако е необходимо, размера или условията на отпускане на първоначално одобрената финансовата помощ, както и графика на плащанията.
   5.   Комисията предприема всякакви други постъпки, за да провери дали финансираните дейности са били осъществени правилно и в съответствие с разпоредбите на настоящото решение и на Финансовия регламент.
   Член 15
   Защита на финансовите интереси на Общността
   1.   Комисията осигурява защитата на финансовите интереси на Общността при осъществяването на дейности, финансирани съгласно настоящото решение, чрез прилагането на мерки за предотвратяване на измама, корупция и други незаконни действия, посредством ефективни проверки и чрез възстановяване на неправомерно изплатените суми и ако бъдат открити нередности, чрез ефективни, съразмерни и възпиращи санкции съгласно регламенти (ЕО, Евратом) № 2988/95, (Евратом, ЕО) № 2185/96 и (ЕО) № 1073/1999.
   2.   За дейности на Общността, финансирани съгласно настоящото решение, се прилагат Регламент (ЕО, Евратом) № 2988/95 и Регламент (Евратом, ЕО) № 2185/96 за всяко нарушение на разпоредбите на правото на Общността, включително за нарушения на договорните задължения, уредени въз основа на програмата, които произтичат от действие или бездействие на съответен икономически субект, което има или би имало за ефект ощетяването на общия бюджет на Европейския съюз или бюджети, управлявани от него, чрез неоправдано перо на разходи.
   3.   Комисията намалява, спира или си възстановява размера на отпуснатата финансова помощ по дадена дейност, ако открие нередности, включително неспазване на разпоредбите на настоящото решение или на отделното решение, договор или споразумение за отпускане на въпросната финансова помощ, или ако се окаже, че без да е потърсено одобрението на Комисията, дейността е била подложена на промяна, която противоречи на естеството или на условията за реализация на проекта.
   4.   Ако крайният срок не бъде спазен или постигнатият напредък при осъществяване на дейността оправдава само част от предоставената финансова помощ, Комисията изисква бенефициерът да представи обяснения в рамките на определен период. Ако бенефициерът не даде задоволителен отговор, Комисията може да откаже да изплати останалата финансова помощ и да поиска възстановяване на вече платените суми.
   5.   Комисията гарантира, че всяко неправомерно плащане се възстановява на Комисията. Върху всички суми, които не са платени своевременно съгласно условията, предвидени във Финансовия регламент, се начисляват лихви.
   Член 16
   Оценяване
   1.   На програмата се извършва редовен мониторинг, за да се проследи осъществяването на дейностите, провеждани по нея.
   2.   Комисията осигурява редовна и независима външна оценка на програмата.
   3.   Комисията представя пред Европейския парламент и Съвета:

               а)

               годишно представяне на изпълнението на програмата;

               б)

               междинен доклад за оценка на получените резултати и за качествените и количествените аспекти на изпълнението на програмата не по-късно от 31 март 2011 г.;

               в)

               съобщение за продължаване на програмата не по-късно от 30 август 2012 г.;

               г)

                  ex-post доклад за оценка не по-късно от 31 декември 2014 г.

         Член 17
   Публикуване на проектите
   Всяка година Комисията публикува списък с финансираните по тази програма дейности с кратко описание на всеки проект.
   Член 18
   Преходни разпоредби
   От 1 януари 2007 г. настоящото решение заменя съответните разпоредби на Решение 2002/630/ПВР.
   Дейностите, започнали преди 31 декември 2006 г. съгласно Решение 2002/630/ПВР, продължават да се ръководят от това решение до завършването им. Комитетът, предвиден в член 7 от посоченото решение, се заменя от комитета, предвиден в член 10 от настоящото решение.
   Член 19
   Влизане в сила и прилагане
   Настоящото решение влиза в сила в деня на публикуването му в Официален вестник на Европейския съюз.
   То се прилага от 1 януари 2007 г.

      Съставено в Брюксел на 12 февруари 2007 година.

            За Съвета

            Председател

         F.-W. STEINMEIER

      (1)  Становище от 14 декември 2006 г. (все още непубликувано в Официален вестник).

      (2)  ОВ L 203, 1.8.2002 г., стр. 5.

      (3)  ОВ L 248, 16.9.2002 г., стр. 1. Регламент, изменен с Регламент (ЕО, Евратом) № 1995/2006 (ОВ L 390, 30.12.2006 г., стр. 1).

      (4)  ОВ L 357, 31.12.2002 г., стр. 1. Регламент, последно изменен с Регламент (ЕО, Евратом) № 1248/2006 на Комисията (ОВ L 227, 19.8.2006 г., стр. 3).

      (5)  ОВ L 312, 23.12.1995 г., стр. 1.

      (6)  ОВ L 292, 15.11.1996 г., стр. 2.

      (7)  ОВ L 136, 31.5.1999 г., стр. 1.


title: 2007/475/ЕО: Решение на Комисията от 25 юни 2007 година за съответствието със законодателството на Общността на мерките, предприети от Италия съгласно член 3а, параграф 1 от Директивата 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност

text:
               10.7.2007

               BG

               Официален вестник на Европейския съюз

               L 180/5

      РЕШЕНИЕ НА КОМИСИЯТА

   от 25 юни 2007 година
   за съответствието със законодателството на Общността на мерките, предприети от Италия съгласно член 3а, параграф 1 от Директивата 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност
   (2007/475/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаването на Европейската общност,
   като взе предвид Директивата 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност (1) и по-специално член 3а, параграф 2 от нея,
   Като взе предвид мнението на Комитета, учреден съгласно член 23а от Директива 89/552/ЕИО,
   като има предвид, че:

               (1)

               С писмото си от 10 май 1999 г. Италия нотифицира Комисията за мерките, предприети на 9 март 1999 г. съгласно член 3а, параграф 1 от Директива 89/552/ЕИО.

               (2)

               Комисията провери, в рамките на три месеца след нотификацията, дали тези мерки съответстват със законодателството на Общността, по-специално по отношение на пропорционалността на мерките и прозрачността на националната процедура за консултация.

               (3)

               При проверката Комисията взе предвид наличните данни за италианското медийно пространство.

               (4)

               Списъкът от събития с голяма обществена значимост, включен в италианските мерки, беше съставен ясно и прозрачно.

               (5)

               Комисията беше удовлетворена, че събитията, включени в италианските мерки, покриваха поне два от следните критерии, считани за надеждни показатели за значимостта на събития за обществото: (i) специален общ отзвук в рамките на държавата-членка, а не само значимост за онези, които обикновено следят въпросната спортна или друга дейност; (ii) общопризната, особена културна значимост за населението на държавата-членка, по-специално като катализатор на културна идентичност; (iii) участие във въпросното събитие на национален отбор в контекста на състезание или турнир с международна значимост; и (iv) факта, че събитието традиционно е било излъчвано по обществена телевизия и е привличало огромна телевизионна аудитория.

               (6)

               Значителен брой събития, изброени в италианските мерки, включително летните и зимни олимпийски игри, мачовете за Световната купа и от Европейското първенство по футбол, където италианският национален отбор взе участие, както и финалните фази на тези турнири, попадат в категорията на събитията, за които традиционно се счита, че са с голяма обществена значимост, както изрично се споменава в съображение 18 на Директива 97/36/ЕО. Тези събития имат специален общ отзвук в Италия, тъй като са особено популярни за широката общественост, не само за онези, които обикновено следят спортните състезания. Освен това те имат всеобщо призната, особена културна значимост за населението на Италия, като се вземе предвид, техния важен принос за разбирателството между народите и важността на спорта за италианското общество като цяло и за националната гордост, тъй като осигуряват удобен случай най-известните италиански спортисти да постигнат успехи в тези твърде значими международни съревнования.

               (7)

               Другите футболни събития от списъка имат специален общ отзвук в Италия и общопризната, особена културна значимост за населението на Италия, като се вземе предвид важността на футбола за италианското общество като цяло и за националната гордост, тъй като осигуряват удобни случаи италианските отбори да спечелят футболните си мачове от най-високо ниво и да привлекат внимание в международен план. Колоездачната обиколка на Италия има специален общ отзвук в Италия и е общопризната и има особено културно значение като катализатор на национална културна идентичност не само заради значението си като събитие от най-високо спортно ниво, но и като удобен случай да се рекламира Италия като държава.

               (8)

               Специалният общ отзвук в Италия и общопризнатата, особена културна важност на италианската „Гранд При Формула 1“ за населението на Италия е следствие от големия успех на италианските автомобили в надбягванията от „Формула 1“.

               (9)

               Италианският музикален фестивал „Сан Ремо“ има специален общ отзвук в Италия и общопризнатата, особена културна важност за италианската културна идентичност като събитие от „популярната култура“, което оформя част от италианската културна традиция.

               (10)

               Италианските мерки изглеждат съразмерни за оправдаване на дерогацията от основната свобода според Договора за ЕО за осигуряване на услуги на основа на извънредна причина за обществен интерес, тоест да се осигури широк достъп на обществеността до излъчвания с голяма обществена значимост.

               (11)

               Италианските мерки са съвместими с правилата на ЕО за конкуренцията в това, че определянето на квалифицирани оператори за излъчването на събитията от списъка се основава върху обективни критерии, които позволяват действителна или възможна конкуренция за придобиване на правата за излъчване на тези събития. В допълнение броят на събитията в списъка не е непропорционален, така че да наруши конкуренцията по-нататък на пазара за обществена телевизия и платена телевизия.

               (12)

               След съобщение от Комисията на останалите държави-членки за италианските мерки и консултация с Комитета, учреден съгласно член 23a от Директива 89/552/ЕИО, Генералният директор за Образование и култура информира Италия с писмо от 5 юли 1999 г., че Европейската комисия няма намерение да се противопостави на нотифицираните мерки.

               (13)

               На 7 септември 1999 г. Комисията беше нотифицирана за изменение към италианските мерки. Това изменение не направи никакви промени в изброените събития.

               (14)

               Италианските мерки бяха публикувани Серия „С“ на Официален вестник на Европейските общности
                   (2) в съответствие с член 3a, параграф 2 от Директива 89/552/EИО. Списък на грешките към тази публикация беше публикуван впоследствие в Серия „С“ на Официален вестник на Европейските общности
                   (3).

               (15)

               От решението на Съда на първа инстанция на Европейските общности в случай T-33/01, Infront WM срещу Комисията следва, че заявлението, че мерките, предприети съгласно член 3a, параграф 1 на Директива 89/552/EИО, съответстват със законодателството на Общността, съставляват решение по смисъла на член 249 от Договора за ЕО, което следователно трябва да бъде прието от Комисията. Необходимо е съответно това Решение да заяви, че мерките, нотифицирани от Италия, съответства със законодателството на Общността. Мерките, посочени в приложението към това решение, следва да бъдат публикувани в Официалния вестник в съгласие с член 3a, параграф 2 от Директива 89/552/EИО,

         РЕШИ:
   Член 1
   Мерките съгласно член 3a, параграф 1 от Директива 89/552/EИО, нотифицирани от Италия на Комисията на 10 май 1999 г., публикувани в
         Oфициален вестник на Европейските общности C 277 от 30 септември 1999 г. (списък на грешките - в
         Oфициален вестник на Европейските общности C 208 от 26 юли 2001 г.), са в съответствие със законодателството на Общността.
   Член 2
   Мерките, посочени в приложението към това решение, следва да бъдат публикувани в Официалния вестник в съответствие с член 3a, параграф 2 от Директива 89/552/EИО.

      Съставено в Брюксел на 25 юни 2007 година.

            За Комисията

         Viviane REDING

            Член на Комисията

      (1)  OВ L 298, 17.10.1989 г., стр. 23. Директива, последно изменена с Директива 97/36/ЕО на Европейския парламент и на Съвета (OВ L 202, 30.7.1997 г., стp. 60).

      (2)  OВ C 277, 30.9.1999 г., стp. 3.

      (3)  OВ C 208, 26.7.2001 г., стр. 27.

      ПРИЛОЖЕНИЕ
      Публикация в съответствие с член 3а, параграф 2 от Директива 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност
      Мерките, предприети от Италия, които да бъдат публикувани съгласно член 3a, параграф 2 от Директива 89/552/EИО, са изложени в следните извадки от Решение № 8/1999 на Органа по комуникации от 9 март 1999 г., изменено с негово Решение № 172/1999 от 28 юли 1999 г.

         „Член 1
         1.   Това решение се отнася за телевизионно излъчване на събития, считани за събития с голяма обществена важност.
         2.   “Събитие с голяма обществена важност” означава събитие от спортен или неспортен характер, което удовлетворява поне два от следните четири критерия:

                     a)

                     събитието и неговият резултат са обект на специален и широк интерес в Италия, като заинтересува по-голям кръг от лица, които обикновено не гледат такъв вид събития по телевизията;

                     б)

                     събитието се радва на широко признание от обществеността, има специална културна важност и заздравява италианската културна идентичност;

                     в)

                     събитието включва национален отбор в специфична спортна дисциплина в значим международен турнир;

                     г)

                     събитието традиционно е било излъчвано по обществена телевизия и се е радвало на висока гледаемост в Италия.

               Член 2
         1.   Органът е съставил следния списък от събития, за които се счита, че са с голяма обществена значимост, които не могат да бъдат излъчвани от телевизии-оператори по италианското законодателство с изключителни права и в закодиран вид, за да бъде възможно значителна част (повече от 90 %) от италианската общественост да ги проследи по обществената телевизия, без да прави допълнителни разходи за придобиване на техническо оборудване.

                     а)

                     летните и зимните олимпийски игри;

                     б)

                     финалите на Световната купа по футбол и всички мачове с участието на италианския национален отбор;

                     в)

                     финалите на Европейското първенство по футбол и всички мачове с участието на италианския национален отбор;

                     г)

                     всички мачове с участието на италианския национален отбор по футбол у дома и навън, в официални състезания;

                     д)

                     финалът и полуфиналите на Шампионската лига и за Купата на УЕФА, когато участва отбор от Италия;

                     е)

                     надпреварата по колоездене за Обиколката на Италия (Giro d'Italia);

                     ж)

                     италианската „Гранд При Формула 1“;

                     з)

                     италианският музикален фестивал „Сан Ремо“.

               2.   Събитията, за които става дума в параграфи б) и в) по-горе, следва да бъдат отразявани на живо. За останалите събития телевизиите-оператори имат свободата да решават как да уредят некодираните излъчвания.“


title: Решение 2011/119/ОВППС на Съвета от 21 февруари 2011 година за удължаване на мандата на специалния представител на Европейския съюз в Косово

text:
               22.2.2011

               BG

               Официален вестник на Европейския съюз

               L 47/18

         РЕШЕНИЕ 2011/119/ОВППС НА СЪВЕТА
   от 21 февруари 2011 година
   за удължаване на мандата на специалния представител на Европейския съюз в Косово (1)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 4 февруари 2008 г. Съветът прие Съвместно действие 2008/124/ОВППС относно мисията на Европейския съюз в областта на върховенството на закона в Косово, EULEX KOSOVO (2) и Съвместно действие 2008/123/ОВППС (3) за назначаване на г-н Pieter FEITH за специален представител на Европейския съюз (СПЕС) в Косово.

               (2)

               На 11 август 2010 г. Съветът прие Решение 2010/446/ОВППС (4) за удължаване на мандата на СПЕС до 28 февруари 2011 г.

               (3)

               Мандатът на СПЕС следва да бъде удължен до 30 април 2011 г.

               (4)

               СПЕС ще изпълнява мандата си в контекста на ситуация, която може да се влоши и да навреди на постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение 2010/446/ОВППС се изменя, както следва:

               1.

               Член 1 се заменя със следното:
               „Член 1
               Специален представител на Европейския съюз
               Мандатът на г-н Pieter FEITH като СПЕС в Косово се удължава до 30 април 2011 г.“

               2.

               В член 5 параграф 1 се заменя със следното:
               „1.   Референтната сума, предназначена за покриване на разходите, свързани с мандата на СПЕС за периода от 1 септември 2010 г. до 28 февруари 2011 г., e в размер на 1 230 000 EUR.“

               3.

               Член 6 се заменя със следното:
               „Член 6
               Сформиране и състав на екипа
               1.   Назначава се специализиран персонал, който подпомага СПЕС при изпълнението на мандата му и допринася за съгласуваната, видима и ефективна дейност на Съюза в Косово като цяло. В рамките на мандата си и на предоставените финансови средства СПЕС отговаря за сформирането на своя екип. Екипът включва експерти по специфични въпроси на политиката съобразно изискванията на мандата. СПЕС информира своевременно Съвета и Комисията за състава на екипа си.
               2.   Държавите-членки, институциите на Съюза и Европейската служба за външна дейност (ЕСВД) могат да предлагат командироването на служители, които да работят със СПЕС. Възнаграждението на тези командировани служители се поема съответно от държавата-членка, заинтересованата институция на Съюза или ЕСВД. Експертите, командировани от държавите-членки в институциите на Съюза или в ЕСВД, също могат да бъдат командировани към СПЕС. Договорно наетите членове на международния персонал трябва да са граждани на държава-членка.
               3.   Всички командировани служители остават под административното ръководство на изпращащата държава-членка, институция на Съюза или ЕСВД и изпълняват задълженията си и действат в интерес на изпълнението на мандата на СПЕС.“

         Член 2
   Влизане в сила
   Настоящото решение влиза в сила в деня на приемането му.

      Съставено в Брюксел на 21 февруари 2011 година.

            За Съвета

            Председател

         C. ASHTON

      (1)  Съгласно Резолюция 1244 (1999) на Съвета за сигурност на Организацията на обединените нации.

      (2)  ОВ L 42, 16.2.2008 г., стр. 92.

      (3)  ОВ L 42, 16.2.2008 г., стр. 88.

      (4)  ОВ L 211, 12.8.2010 г., стр. 36.